Mannréttindadómstóll Evrópu ( MDE ) hefur tekið kæru Ólafs Ólafssonar vegna fjárfestingaumsvifa tveggja hæstaréttardómara í Al Thani-málinu svokallaða til skoðunar . Frá þessu er greint í Fréttablaðinu í dag . Þar segir að dómstóllinn hafi sent málsaðilum bréf fyrr í þessum mánuði þar sem þess var farið á leit við íslenska ríkið að kanna hvort að hægt yrði að ná sátt við Ólaf , sem myndi grundvallast á t.d. skaða - eða miskabótum . Auk þess var þremur spurningum beint til málsaðila , meðal annars um hver fjárfestingaumsvif dómaranna tveggja , Markúsar Sigurbjörnssonar og Árna Kolbeinssonar , voru . Ef sátt næst ekki fyrir 2. desember mun dómstóllinn taka málið til frekari efnismeðferðar . Í Al Thani-málinu voru þrír af æðstu stjórnendum Kaupþings , þeir Hreiðar Már Sigurðsson , Sigurður Einarsson og Magnús Guðmundsson ákærðir ásamt Ólafi Ólafssyni , einum stærsta eiganda bankans fyrir hrun , fyrir umboðssvik , markaðsmisnotkun og hlutdeild í umboðssvikum . Auglýsing Málinu lauk með dómi Hæstaréttar þann 12. febrúar 2015 þar sem allir ákærðu voru sakfelldir . Hreiðar Már var sakfelldur í öllum ákæruliðum og dæmdur til 5 og hálfs árs fangelsis , Sigurður var sakfelldur samkvæmt ákæru hvað varðar markaðsmisnotkun en fyrir hlutdeild í umboðssvikum og dæmdur til 4 ára fangelsis . Ólafur var sakfelldur vegna markaðsmisnotkunar en sýknaður í ákæruliðum varðandi umboðssvik og dæmdur til 4 og hálfs árs fangelsis og Magnús var sakfelldur í öllum ákæruliðum og dæmdur til 4 og hálfs árs fangelsis . Fréttir frá lokum árs 2016 Kæran til Mannréttindadómstólsins byggir á fréttaflutningi sem átti sér stað í lok árs 2016 . Þann 5. desember það ár var greint frá því í fréttum Stöðvar 2 og síðan Kastljósi að Markús Sigurbjörnsson , þá forseti Hæstaréttar , hefði átt hlutabréf í Glitni fyrir hrun og síðar fjárfest um 60 milljónum króna í verðbréfasjóði í rekstri Glitnis . Í Kastljósi var enn fremur greint frá því að Ólafur Börkur Þorvaldsson , sem gegnt hefur embætti hæstaréttardómara frá árinu 2003 , hafi einnig átt hlutabréf í Glitni um tíma á árinu 2007 . Hann seldi bréf sín í lok þess árs og fjárfesti í verðbréfasjóði innan Glitnis . Í Fréttablaðinu daginn eftir var svo sagt frá því að hæstaréttardómararnir Eiríkur Tómasson , Ingveldur Einarsdóttir og Árni Kolbeinsson , sem nú er hættur störfum , hafi einnig öll átt hlutabréf í Glitni á árunum 2007 og 2008 . Gögnin sem birt voru í umræddum fréttum sýndu samskipti Markúsar við eignastýringu Glitnis . Á meðal þeirra voru tölvupóstar og skjöl sem hann undirritaði til að veita heimild til fjárfestingar . Gögnin eru bundin bankaleynd og alls ekki aðgengileg mörgum . Starfsmenn slitastjórnar Glitnis eftir hrun hafa þó mögulega getað flett þeim upp í kerfum bankans auk þess sem starfsmenn eignastýringar Glitnis fyrir hrun gátu nálgast þau . Opinberanirnar vöktu mikla athygli og sköpuðu mikla umræðu um hæfi hæstaréttardómara til að dæma í málum sem tengdust þeim bönkum sem þeir hefðu átt hlutabréf í . Markús sendi frá sér yfirlýsingu daginn eftir umfjöllunina þar sem hann sagðist hafa tilkynnt nefnd um dómarastörf um sölu á hlutabréfum í sinni eigu þegar viðskiptin áttu sér stað , og hann hafi fengið leyfi nefndarinnar þegar honum áskotnaðist þau . Hann hafi hins vegar ekki þurft að tilkynna um hvernig hann ráðstafaði peningunum eftir söluna . Skúli Magnússon , formaður Dómarafélags Íslands , sagði sagði saman dag að ljóst væri að upplýsingum um hlutabréfaeign dómara hafi verið komið á framfæri við fjölmiðla í þeim tilgangi að hafa áhrif á störf dómstóla og hugsanlega auka möguleika á því að mál verði endurupptekin . Jón Steinar Gunnlaugsson , fyrrverandi hæstaréttardómari , sagði blasa við að Markús hefði verið vanhæfur til að dæma í hrunmálum . Þann 9. desember greindi DV síðan frá því að hæstaréttardómararnir Viðar Már Matthíasson og Eiríkur Tómasson hefðu átt hlut í Landsbankanum við fall bankans . Þeir hefðu báðir verið í fimm manna dómi Hæstaréttar sem dæmdi ýmsa fyrrverandi stjórnendur Landsbanka Íslands seka um markaðsmisnotkun og umboðssvik í Hæstarétti í október 2015 og í febrúar 2016 . Auglýsing Endurupptökunefnd féllst í maí á endurupptöku tveggja hæstaréttarmála þar sem Sigurjón Þorvaldur Árnason , fyrrverandi bankastjóri Landsbankans , var dæmdur til fangelsisrefsingar fyrir brot í starfi sínu . Ein þeirra ástæðna sem gefin var fyrir þeirri niðurstöðu var að hæstaréttardómararnir Viðar Már Matthíasson og Eiríkur Tómasson sem dæmdu í málum þeirra , hefði átt hluti í Landsbankanum fyrir hrun og orðið fyrir verulegu tjóni við fall bankans . Umfjöllunin leiddi til þess að dómarar við Hæstarétt voru látnir birta hagsmunaskráningu sína opinberlega , og hefur það þegar verið gert á heimasíðu réttarins síðan þá . Ekki í fyrsta sinn hjá MDE Endurupptökunefnd hefur áður hafnað kröfum sakborninga í Al Thani-málinu um endurupptöku þess fyrir íslenskum dómstólum , sem byggðu meðal annars á upplýsingum um fjárfestingar dómara . Í apríl á þessu ári komst Mannréttindadómstóll Evrópu hins vegar að því að efast mætti um hvort Árni Kolbeinsson , einn þeirra fimm dómara sem kváðu upp sakfellingardóm í Hæstarétti í Al Thani-málinu og annar þeirra sem nú er undir í málinu sem verið er að skoða , hafi verið nægilega óhlutdrægur til að dæma í málinu . Ástæðan fyrir því er sú að Kolbeinn Árnason , sonur hans , starfaði sem framkvæmdastjóri lögfræðisviðs slitabús Kaupþings á árunum 2008 til 2013 . Hann starfaði einnig hjá Kaupþingi áður en skilanefnd var skipuð yfir bankann . Þá töldu fjórmenningarnir að brotið hefði verið á þeim þegar símtöl þeirra við lögmenn hefðu verið hlustuð . Í því tilfelli taldi Mannréttindadómstóllinn að mennirnir hefðu átt að fara í skaðabótamál fyrir íslenskum dómstólum . Því var niðurstaða dómstólsins að öðru leyti sú að málsmeðferð íslenskra dómstóla í Al Thani-málinu hafi að öðru leyti verið eðlileg . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .